**pseudopoveste**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

el trăia într-un glob de sticlă

îşi punea întrebări încrucişate

şi privea în sine mult mai mult

decât spre univers

oricum gândea

neutru

că tot ce e în afară

poate găsi înăuntru

arareori şi-ar fi dorit

să mângâie pe creştet

câte o perseidă tristă

să fisureze puţin autoexilarea sa

dar odată cu stelele

i-ar fi ajuns în minte

câte ceva din răutatea lumii

şi nu voia asta

ea traversa viaţa pe roşu

într-un mileniu circulat infernal

legată la ochi

dezlegată la inimă

cu o singură frică

în sufletu-i roată

să nu-i cadă din palme-n uitare

globul de sticlă

singura ei punte

cu eternitatea